Mbombela-stadsraad mag nie dié skole se krag afsny  Laerskool Nelspruit. (Foto: Facebook / Laerskool Nelspruit) Hoërskool en Laerskool Nelspruit het ŉ finale hofbevel bekom dat die Mbombela-stadsraad nie hul krag mag afsny voordat ŉ jarelange dispuut en hangende hofsaak oor beweerde agterstallige kragrekeninge afgehandel is nie. ŉ Voorlopige bevel is op 3 Maart by die hooggeregshof in Mpumalanga bekom, nadat die raad dié skole se krag ondanks ŉ bestaande hofbevel afgesny het. Die voorlopige bevel is op 7 Maart ŉ permanente bevel deur die hof gemaak. Die twee skole, asook Lowveld High School, is al sedert 2012 in ŉ dispuut met die raad oor kragrekeninge gewikkel. Die Laevelder berig dat Hoërskool en Laerskool Nelspruit einde verlede maand briewe van die munisipaliteit ontvang het om binne 48 uur kragrekeninge van onderskeidelik sowat R7,1 miljoen en R1,5 miljoen te betaal om te verhoed dat die krag afgesny word. Die skole se regsverteenwoordiger, Vernus Kruger van Kruger en Vennote, het Maandag aan Maroela Media gesê die skole se krag is toe inderdaad Vrydagoggend (3 Maart) afgeskakel. Die laerskool het boonop daardie dag ŉ groot rugbybyeenkoms gehad waar skole van ander provinsies kom deelneem het. Die krag is eers die volgende dag (4 Maart) aangeskakel nadat die dringende hofbevel die Vrydagaand bekom is. Die munispaliteit is nou verbied om dié skole se krag weer af te sny totdat ŉ hangende saak oor beweerde agterstallige rekeninge afgehandel is. Lowveld High School het nie dieselfde briewe as die twee Afrikaanse skole ontvang nie, en dié skool se krag is ook nie afgesny nie. Kruger sê dit is nie duidelik waarom nie. Volgens Kruger is die skole se verweer dat die munisipaliteit se agterstallige eis verjaar het. Die munispaliteit dring egter steeds daarop aan dat hierdie rekeninge betaal word en voeg elke jaar rente by. In 2012 het die Noord-Gautengse hooggeregshof die stadsraad vir die eerste keer verbied om die skole se krag af te sny nadat die skole dié hof met ŉ aansoek genader het. “In 2016 het die stadsraad die skole vir die beweerde agterstallige bedrae gedagvaar. Op daardie stadium het skole aangevoer dat die rekeninge reeds verjaar het en die eise ongeldig is. Die stadraad het die eise voor die verhoordatum met koste teruggetrek. “In 2020 het die raad wéér die krag afgesny, maar toe ons kom met ŉ hofaansoek, skakel hulle die krag onmiddellik aan nog voordat ons ŉ bevel gekry het. In 2022 dagvaar die raad die skole weer vir die beweerde uitstaande skuld. Ons verdedig tans daardie aksies en dié saak is nog nie op verhoor geneem nie. Toe het hulle nou weer op 3 Maart die krag afgesny, wat gelei het tot die verkryging van die finale hofbevel.” Maroela Media het ŉ navraag aan die stadraad gerig, maar nog nie terugvoer ontvang nie.